Verðandi formaður Kennarasambands Íslands segir að enginn vilji fara í verkfall. Hann treystir því að kjaraviðræður Sambands íslenskra sveitarfélaga og Félags grunnskólakennara haldi áfram og að samningar náist. Kennarar kolfelldu kjarasamning við Samband íslenskra sveitarfélaga sem skrifað var undir um áramótin.
Þrír af hverjum fjórum sem tóku þátt í atkvæðagreiðslunni höfnuðu samningnum. Aldís Hafsteinsdóttir, stjórnarformaður Sambands íslenskra sveitarfélaga, sagði í viðtali við RÚV á dögunum að niðurstaðan væri mikil vonbrigði. Hún og þeir sem sátu í samninganefndinni fyrir hönd sveitarfélaga hefðu metið það sem svo að þarna væri góður samningur lagður á borðið. Magnús Þór Jónsson, verðandi formaður Kennarasambands Íslands, segir að vissulega séu þetta vonbrigði.
Kjarasamningur Félags grunnskólakennara og Sambands íslenskra sveitarfélaga rann út um áramótin. Magnús segir ótímabært að velta fyrir sér hvort kennarar fari í verkfall.
Verðandi formaður Kennarasambands Íslands treystir því að betri samningur verði lagður fyrir grunnskólakennara, sem kolfelldu kjarasamning við Samband íslenskra sveitarfélaga á dögunum. Enginn vilji að komi til verkfalls.